Afg'onistonda ayrim maktablar harbiylar va jangarilar qo'lida
Afg'onistonda o'nlab bilim o'choqlari jangarilar va harbiylarning qo'rg'oniga aylangan. Maktablar yopiq, chunki bu hududlar beqaror, deydi zobitlar.
Ta'lim vazirligidan Kabir Haqmal: “Afsuski, 30 ga yaqin maktab bugun nafaqat toliblar balki davlat qurolli kuchlari tomonidan bosib olingan va ularga xizmat qilmoqda". Inson huquqlari bo'yicha "Human Rights Watch" (HRW) tashkiloti ham o'tgan yilgi hisobotida bu haqda ogohlantirgan edi. Xavfsizlik kuchlari o'quv dargohlarini bemalol o'z maqsadlari yo'lida ishlatadi. Bolalar, ularning ilm olishi, o'qituvchilar va aholi manfaatlariga befarqlik kuchli. Afg'on qurolli kuchlari va xavfsizlik agentliklari esa aslida ular bolalarni toliblardan himoya qilayotganini qayd etadi. “Bolalar hayoti tahdid ostida. Shu bois ham maxsus kuchlar u yerlarga safarbar etilgan", - deya bildiradi Muhammad Radmanish, Mudofaa vazirligi rasmiysi. Bag'lon viloyatida ikki maktab yopilgan, chunki hudud nihoyatda beqaror. O'quvchilar bir necha oylab hech qayerga chiqa olmaydi. Sabab - atrofda Tolibon ko'paygan. Bosh vazir Abdulla Abdulla fikricha, biror maktab yoki kasalxonaga bostirib kirish, uni nishonga olish yoki harbiy maqsadda qo'llashga yo'l qo'ymaslik kerak. Bu dargohlar "front emas", deydi u. Lekin maktablar bo'sh yotgan bo'lsa va hududda maxsus operatsiyalar ketayotgan bo'lsa, bu obyektlar qo'l kelishi aniq, deydi Sidiq Patmon, ta'lim vazirining sobiq muovini. Xavfsizlik xizmati va armiya o'z infrastrukturasiga ega emas. O'tgan 15 yil mobaynida millionlab afg'onlar bilim olish imkoniyatiga ega bo'ldi. Yuzlab maktablar va yuqori ilm dargohlari qurildi. Ta'lim vazirligiga ko'ra, 2016-yilda 58 maktabda darslar to'xtab qolgan va 33 mingga yaqin o'quvchi vaqtida bilim ololmagan.